אנדור פודור

אנדור פודור (Andor Fodor; 3 במרץ 1884, תרמ"ד – 30 בדצמבר 1968, ט' בטבת תשכ"ט) היה כימאי ישראלי יליד הונגריה, ממייסדי האוניברסיטה העברית בירושלים ופרופסור לכימיה ביולוגית וקולואידית. התמקד בחקר אנזימים, חלבונים וקולואידים.

קורות חיים
פודור נולד ב-1884 בבודפשט שבהונגריה. למד בבית ספר תיכון בגראץ, וכשסיים פנה ללמוד כימיה במכון הטכנולוגי של ציריך, שם קיבל בשנת 1907 תואר דוקטור ותואר מהנדס. עבד בשווייץ ובשוודיה. בהמשך עבר לאוניברסיטת האלה שבגרמניה, ועבד כאסיסטנט ראשון של פרופ' אמיל אבדרהלדן. בשנת 1922 התמנה בהאלה לפרופסור לביוכימיה.

בהשפעת היכרותו עם חיים ויצמן עלה בשנת 1923 עם אשתו ובנו לארץ ישראל והחל בהכנות להקמת האוניברסיטה העברית, תחילה בהקמת המכון לכימיה. בכך היה למעשה לפרופסור הראשון באוניברסיטה, עוד קודם להקמתה הרשמית. תחילה שימש ראש המחלקה למדעי הביולוגיה ועם הקמת החוג לביוכימיה ולכימיה קולואידית בשנת 1931 היה בה לחבר הסגל הראשון. כן כיהן כדקאן הראשון של הפקולטה למדעי הטבע. בשנת 1952 פרש לגמלאות.

פודור היה נשיא גדול של לשכת הבונים החופשיים בישראל. בשנת 1955 הוענק לו פרס ויצמן ובשנת 1968 העניקה לו עיריית ירושלים את תואר יקיר העיר. בשנת 1964 הוכתר בתואר דוקטור כבוד לפילוסופיה מהאוניברסיטה העברית.

נפטר בירושלים בגיל 84.

היה נשוי למריה פוטוק ואב לבן יחיד, פרופ' פאול יוסף פודור, כימאי אף הוא.

כתביו בעברית
 נפש האדם וחיי הדת: שלוש הרצאות (מועבר לעברית מכ"י בידי ד' אלנר), תל אביב: יבנה, [תש"-].

גיליון יובל לכבודו
 Bulletin of the Research Council of Israel, In Honour of Prof. Andor Fodor's 70th birthday, Vol. IV, No. 1, Jerusalem, 1954.

לקריאה נוספת
 'אנדור פודור', בתוך: רבקה אשבל, כי מציון תצא תורה: תולדותיהם ותרומתם של מדעני האוניברסיטה העברית בירושלים במשך ששים ושש שנה (1925–1991), כרך א: מדעי החיים, ירושלים: קסת הפקות, 1991, עמ' 24.

קישורים חיצוניים

הערות שוליים

בוגרי אוניברסיטת ציריך
כימאים יהודים הונגרים
כימאים ישראלים
כימאים ביישוב
סגל אוניברסיטת האלה-ויטנברג
אנשי העלייה הרביעית
ראשוני האוניברסיטה העברית בירושלים
סגל האוניברסיטה העברית בירושלים: ביוכימיה
חברי הבונים החופשיים בישראל
יקירי ירושלים
ישראלים ילידי הונגריה
ישראלים שנולדו ב-1884
ישראלים שנפטרו ב-1968